Beretning for kalenderåret 2018 24. januar 2019

Dette er beretningen for foreningens 19. sæson.

Igen en dejlig sæson med masser af sjove oplevelser for os alle.

Men det er jo også derfor, vi godt kan lide at være sammen. Sådan skal det være.

Samarbejdet med Roskilde Bowling center fungerer rigtig godt i det daglige. Vi er rigtig glade for et godt samarbejde både med de daglige medarbejdere og ledelsen.

Vi har i november haft et statusmøde med Tobias – ejer af bowlingcentret. Begge parter er tilfredse med samarbejdet. Han vil også gerne videre sammen med SENIORbowl Roskilde.

Vi har ikke problemer med at bede om ændrede spilletider til vore særlige arrangementer – her er det rigtig dejligt, bowlingcentret er åbent fra morgenstunden. Men kom først kl 10.00, når vi beder jer møde omkring kl. 10.00. De skal lige have tid til at gøre lokalerne klar.

Vi var desværre nødt til at afmelde en venskabskamp med Pensionær i Lund i efteråret på grund af manglende tilslutning, så i 2018 har vi kun gennemført 3 venskabskampe – 2 mod De Glade bowlere i Rødovre og 1 mod Pensionærerne fra Lund. Vore andre arrangementer er alle gennemført som forventet.

Vi har i bestyrelsen slet ingen intentioner om, at etablere samarbejde med flere venskabsklubber. Vi prioriterer samværet med jer i det daglige højere – herunder at gennemføre vore sociale arrangementer.

Vi har nu flere gange prøvet at afvikle venskabskampene med Lund som Handicap-spil. Det er vor opfattelse, at det er blevet vel modtaget.

Generelt klarer vi os rigtig pænt på enkeltmandsniveau. På holdniveau har vi på en god dag prøvet at vinde.

Vi har under alle omstændigheder nogle rigtig hyggelige timer sammen med dem alle.

Og de siger, at de også er glade for at være sammen med os. Det er jo mindst lige så vigtigt. Uanset hvilket gennemsnit den enkelte fra Seniorbowl har – så skal det ikke afholde vedkommende fra at deltage i en venskabskamp, hvis man har lyst. **Sådan er det bare.**

Sommerudflugten til København blev afholdt den sidste torsdag i april – det er nu en fast del af planlægningen. Så har vi ikke problemer med, at mange starter op på diverse sommeraktiviteter i maj.

Det er bestyrelsens opfattelse, at det var en rigtig dejlig og vellykket tur – og regnvejret placerede sig jo rigtig fint. Formiddagen uden regn. Havnerundfart om eftermiddagen – med tag på – ellers var vi godt nok blevet meget våde. Så var det tørvejr da vi skulle gå hen til bussen hjem. Og så regnede det igen!

Vi har som forventet været nødt til at forhøje prisen pr træningsdag fra 55 kr. til 60 kr. fra september 2018.

Mad er blevet lidt dyrere – det må vi acceptere.

Ved indgangen til 2018 var vi i bestyrelsen lidt bekymret for, om vi kunne fastholde vore priser, idet vi så et underskud i horisonten – men som vi kommer tilbage til, så er det lige netop lykkes at komme ud af 2018 med et positivt resultat.

Budget for 2019 viser igen et forventet underskud – derfor prisforhøjelsen på træning gældende fra september 2018.

Vi har ydet samme tilskud fra foreningen til de større fællesarrangementer – nytårstaffel og sommerudflugt/jubilæum. I 2019 har vi 20-års jubilæum, som vil erstatte sommerudflugten.

Juleafslutning, generalforsamling og års afslutning er fortsat afholdt madmæssigt for klubbens regning. Den tradition vil vi ikke bryde.

Tilskud til venskabskampe er heller ikke justeret, idet det kun vil være en afgrænset del af medlemmerne som får glæde heraf.

Det interne mesterskabsspil har også en lang tradition bag sig – de overordnede regler for, hvor mange gange man skal deltage i mesterskabsspillet gennem året, er faktisk en del af vore vedtægter.

Vi har ændret selve opgørelsen af mesterskabet således, at det altid er de første 3 serier der tæller med i mesterskabsspillet. Det er vor opfattelse, at det er blevet vel modtaget.

Betyder det noget? Nej – det gør det ikke. Vi får måske et lidt dårligere gennemsnit alle sammen, men det har gjort arbejdet for bestyrelsen betydelig lettere. Og alle har kunnet nå at spille 3 serier indenfor spilletiden – så problemet med om man næsten er blevet færdig med den 4. serie er forsvundet.

Uanset måden det afvikles på, så er der ingen tvivl om, at det er en vigtig del af klubben. Alle kæmper med sig selv – og det er nok det væsentligste.

For bestyrelsen har det været dejligt at blive mødt med så mange glade smil og bemærkninger. Tak for det. Vi oplever også, at vi alle har det rart sammen, når vi er samlet – enten til tordags træning – eller til diverse arrangementer. I vor ansøgning om midler fra frivilligpuljen i Roskilde kommune, er det helt klart det sociale engagement der tæller. Vi fik i 2017 12.000 kr i tilskud – i 2018 fik vi 14.000 kr. og i 2019 har vi fået 20.700 kr i frivilligmidler fra Roskilde Kommune. Vi søgte som noget nyt uden held Lejre kommune om et tilskud her i 1. halvår 2018.

Så fra bestyrelsen kan vi kun karakterisere sæsonen som ”meget tilfredsstillende”.

Vi er ved udgangen af 2018 107 aktive medlemmer og 2 passive medlemmer, altså i alt 109 medlemmer, mod 124 ved årets begyndelse. Der er fortsat rigtig god plads til nye medlemmer, -specielt på 13-holdet. Vi er ret stolte af, at have 3 medlemmer på 90+

Der vil altid være en afgang – i vor aldersklasse kan det ikke være anderledes. Det er en stor glæde, at selv om man er syg, så møder man op til de arrangementer, som man kan overskue at deltage i.

Vi er 83 der er tilmeldt til træning kl.11.00. Med de normale afbud, betyder det at vi kan besætte ca 18 baner hver torsdag på dette tidspunkt. Der er som nævnt mulighed for nye deltagere til både

kl. 11.00 og kl. 13.00

Vi mener ikke, at vi skal besætte mere end 10 baner kl. 13.00 – det vil simpelthen betyde for meget arbejde – og for store arrangementer. Vi har også her mulighed for nye deltagere. I dag er der tilmeldt 24 til træning kl 13.00. Med afbud besætter vi i dag 6 baner hver gang.

Vi har i 2018 fået 7 nye medlemmer og har i samme periode haft en afgang på 22 aktive og passive.

Rigtig hjertelig velkommen til alle nye – vi bestræber os i bestyrelsen på at modtage jer på en god og ordentlig måde – og kan se, at det gør ”de gamle” medlemmer også. Håber I har den samme oplevelse

I 2018 har vi fortsat med nogle fælles arrangementer, mellem dem der spiller kl. 11.00 og dem der spiller kl. 13.00. Det mener vi fungerer tilfredsstillende.

Ved de fælles arrangementer vil vi prøve at skifte mellem forskellige former for spil – ”gul kegle”, ”dobbelt gul kegle”, og ”handicap-spil” efter bowlingcentrets metode. Ja – op til jul spillede vi endda både ”handicap” og ”gul kegle”.

Vi mener at formen, hvor vi spiller 3 pr hold – og i 5 kvarter pr hold – alt i alt 2½ time, giver gode muligheder for en hyggelig snak.

Den store tilslutning til de fælles arrangementer taler sit tydelige sprog om en klub, hvor der er fokus på det sociale samvær. Og hvor man gerne deltager.

* Nytårstaffel 2018, med en dejlig menu havde 99 deltagere.
* Generalforsamling, med en let anretning havde 92 deltagere.
* Sommerudflugt med 60 deltagere.
* Årsafslutning, med en let anretning og fejring af vore klubmestre havde 100 deltagere.
* Juleafslutning, med gløgg og æbleskiver havde 90 deltagere.

I årets løb har foreningen modtaget tilskud fra Roskilde kommune, Holte vinlager, og Roskilde Bowlingcenter. Hertil kommer donationer fra Roskilde Bowlingcenter, Jysk, Schousen, Netto Skibby, Menu Skibby, Frk. Blomsterstøv Skibby, Holte vinlager og Red Office kontor supermarked i forbindelse med vor Juleafslutning og Nytårsgalla.Det er vi meget glade for – det har været med til at give klubben et godt grundlag for afholdelse af arrangementerne.

I 2018 fortsatte vi med at udsende resultatet af mesterskabsspillet og invitationer til venskabskampe til alle med e-mail – det er vor opfattelse, at det bliver godt modtaget. I kan også følge med på vor hjemmeside www.seniorbowlroskilde.dk

Brug Netbank til betaling af fælles arrangementer og venskabskampe – hvis muligt.

Bestyrelsen